STOWER ปีนี้เทิร์นอะราวด์
งบปี 64 ของ STOWER มีตัวเลขขาดทุนลดลงเหลือแค่ 50 ล้านบาท จากปี 63 ที่ขาดทุนสูงถึง 310 ล้านบาท ขณะที่ปีนี้ผู้บริหารมั่นใจจะพลิกมีกำไรแน่นอน
งบปี 64 ของ STOWER มีตัวเลขขาดทุนลดลงเหลือแค่ 50 ล้านบาท จากปี 63 ที่ขาดทุนสูงถึง 310 ล้านบาท ขณะที่ปีนี้ผู้บริหารมั่นใจจะพลิกมีกำไรแน่นอน
20 มี.ค. 2565

คุณค่าบริษัท
บริษัท สกาย ทาวเวอร์ จำกัด (มหาชน) หรือ STOWER หลังจากก่อนหน้าหลายคนรู้จักในชื่อเดิม บริษัท เอื้อวิทยา จำกัด (มหาชน) หรือ UWC ได้ตัดขายธุรกิจที่ตัวเองไม่ถนัดออกไป ไม่ว่าจะเป็นโรงไฟฟ้าไบโอแมส 3 โรง รวมทั้งเงินลงทุนในบริษัท ไดเมท (สยาม) จำกัด (มหาชน) หรือ DIMET แล้วหันมาโฟกัสธุรกิจหลักที่ถนัด อย่างธุรกิจที่ผลิตและจำหน่ายสายไฟ เสาไฟฟ้า และเสาโทรคมนาคมมากขึ้น
โดยปัจจุบันไม่ได้เน้นแค่ตลาดในประเทศเท่านั้น มีการออกไปหาโอกาสใหม่ ๆ ในต่างประเทศ โดยเฉพาะที่ประเทศฟิลิปปินส์ ด้วยการรุกไปทำธุรกิจให้เช่าสถานีโทรคมนาคม ทำให้เห็นผลการดำเนินงานของ STOWER เริ่มปรับตัวดีขึ้น
สะท้อนได้จากงบปี 2564 ที่มีตัวเลขขาดทุนลดลงเหลือแค่ 50 ล้านบาท จากปี 2563 ที่ขาดทุนสูงถึง 310 ล้านบาท เนื่องจากบริษัทเริ่มมีการรับรู้รายได้จากธุรกิจให้เช่าสถานีโทรคมนาคมเข้ามาตั้งแต่ไตรมาส 3/2564 ซึ่งมีลูกค้าเป็นบริษัทผู้ให้บริการโทรศัพท์มือถือ CHINA TELECOM รัฐวิสาหกิจมือถือยักษ์ใหญ่จากจีน ที่ได้รับสัมปทานคลื่นความถี่ 700-3,500 MHz ระยะเวลา 25 ปี จากรัฐบาลฟิลิปปินส์
ขณะที่ปีนี้ผู้บริหารมั่นใจจะพลิกมีกำไรแน่นอน โดยได้ปัจจัยหนุนจากทั้งธุรกิจหลักผลิตเสาไฟฟ้าและโทรคมนาคม โครงสร้างสถานีไฟฟ้าย่อย และธุรกิจใหม่ที่ลงทุนสถานีโทรคมนาคมให้เช่าในประเทศฟิลิปปินส์
รวมถึงจะมีการรับรู้รายได้และกำไรจากบริษัท QROI Network Service Inc. (QROI) ประเทศฟิลิปปินส์เข้ามาทันที ซึ่งเป็นบริษัทดำเนินธุรกิจให้บริการด้านโทรคมนาคมในฟิลิปปินส์ ที่ประกอบธุรกิจให้บริการติดตั้งและทดสอบระบบสื่อสารโทรคมนาคมในสถานีฐานของโครงข่ายโทรศัพท์เคลื่อนที่ รวมถึงให้บริการวางแผนและปรับปรุงระบบโครงข่ายโทรศัพท์เคลื่อนที่
สำหรับธุรกิจให้เช่าสถานีโทรคมนาคมในประเทศฟิลิปปินส์ ถือเป็นตลาดที่มีโอกาสเติบโตอีกมาก โดยคาดว่าช่วง 4-5 ปีจากนี้  จะมีการเพิ่มเสาโทรคมนาคมอย่างต่อเนื่อง เพื่อรองรับความต้องการใช้ของจำนวนประชากรที่มีกว่า 110 ล้านคน
ล่าสุดบริษัทลูกที่ฟิลิปปินส์เพิ่งเซ็นสัญญากับลูกค้ารายใหม่เพิ่มอีก 1 ราย เป็น GLOBE Telecom Inc. ผู้ให้บริการโทรศัพท์เคลื่อนที่ในประเทศฟิลิปปินส์ โดย GLOBE Telecom เป็นบริษัทผู้เช่าหลักเสาโทรคมนาคม จำนวน 240 สถานี ในสัญญาระยะยาว 15 ปี โดยคาดว่าจะดำเนินการก่อสร้างแล้วเสร็จในเดือน มิ.ย.-ก.ค.นี้
ขณะที่บริษัทวางเป้าหมายจะมี 620 สถานี ในช่วง 2 ปีครึ่งถึง 3 ปี  (ปี 2565-2567) ที่จะช่วยสร้างรายได้คงที่และสม่ำเสมอในระยะยาว เนื่องจากเป็นธุรกิจที่มีสัญญาเช่าระยะเวลา 15 ปี  20 ปี และ 25 ปี
ถือเป็นธุรกิจใหม่ที่ STOWER คาดหวังจะทำให้ผลการดำเนินงานในปีนี้กลับมาเติบโตได้อีกครั้ง
…
รายชื่อผู้ถือหุ้นใหญ่
รายชื่อกรรมการ